د پاکستاني چارواکو کابل او واشنگټن سفرونه
څیړونکې د افغانستان، پاکستان او امریکا په خپل منځو کښې روابطو ته د اهمیت په نظر کتنه کوي ځکه چې که څه هم درې واړه هیوادونه جنوبي ایشیا کښې د تندلاریتوب او ددې لا امله د راپورته شوې بې امني غوندې مسلې سره په مشترکه توگه مخامخ دي 
د پاکستان وزیراعظم راجه پرویز اشرف به د زیارت په ورځ د کابل سفر کوي او د افغان صدر حامد کرزۍ سره به په یو شمیر اهمو موضوعاتو خبرې اترې کوي چې پکښې افغانستان کې د امن او د مفاهمت د عمل نقطه هم شامله ده. بل اړخته رپورټونه وائي د پاکستان داستخباراتي ادارې ائي ايس ائي مشر ليفټننټ جنرل ظهيرالاسلام به دډرون بريدونو په اړه د خبرو اترو لپاره راتلونکې هفته کښې د امريکا سفر کوي. او د شورو په ورځ اسلام آباد کښې امریکې سره په تعلقاتو د غور د پاره د لوړ رتبه حکومتي چارواکې غونډه هم شوې ده چې پکښې د حکومتي چارواکو سره سره پوځي افسرانو هم برخه اخستې وه. د غونډې د اهمیت اندازه په دې کښې د برخه اخستونکو چارواکو نه کیدی شي. په دې کښې د صدر اصف علي زرداري، وزيراعظم راجه پرويز اشرف سره سره د فضائي، مزکنې او سمندري پوځونو مشرانو، د دریو واړو ځواکونو د مشترکه کمیټۍ مشر جنرل خالد شميم وائين او دپاکستان خارجه وزيرې حنا رباني کهر هم اخستې ده. څیړونکې د افغانستان، پاکستان او امریکا په خپل منځو کښې روابطو ته د اهمیت په نظر کتنه کوي ځکه چې که څه هم درې واړه هیوادونه جنوبي ایشیا کښې د تندلاریتوب او ددې لا امله د راپورته شوې بې امني غوندې مسلې سره په مشترکه توگه مخامخ دي خو بیا هم وخت په وخت د افغانستان او پاکستان او د پاکستان او امریکا په منځ کښې په تعلقاتو کښې په مختلفو مسلو تاؤتریخوالی او بې اعتمادي راپورته کیږي. تير کال دمئ په مياشت کښې دپاکستان په ايبټ اباد ښار کښې دالقاعده دمشر اسامه بن لادن خلاف دامريکائي ځواکونو دترسره شوؤ خفيه عملياتو او بيا مومند ايجنسۍ کښې په سلاله نومې امنيتي پوسته دنيټو فضائي بريد کښې د٢۴ ؤ پاکستاني پوځيانو دوژل کيدو دپيښې وروستو پاک امريکا اړيکې دتاؤتريخوالي ښکار شوې وو. او د افغانستان او پاکستان په تعلقاتو کښې د تاؤ تریخوالې وجوهات اکثر هاغه الزامات او جوابي الزامات وي چې د دواړو هیوادونو چارواکې يي د یو بل خلاف لگوي. افغان چارواکې وار په وار وائي د افغان طالبانو مشران په پاکستان کښې موجود دي چې یو مثال يي دا ورکوي چې یو شمیر طالب مشران په پاکستان کښې یا خو نیویل شوې او یا وژل شوې دي خو پاکستان نه پواځې دا خبرې ردوي بلکه د کابل نه تقاضه کوي چې د پولې خپلې غاړې ته دې امنیت خوندي کړې ځکه، چې د پاکستاني چارواکو په وینا، وسله وال د افغانستان نه را اوړي او په پاکستان کښې کاروائیانې ترسره کوي. ددې پرته، امریکا، پاکستان او خپله د افغان حکومت چارواکې دا خبره تسلیموي چې افغانستان کښې د حکومت او د طالبانو په منځ کښې د خبرو اترو په عمل کښې اسلام آباد یو اهم کردار او مقام لري. نو په دې پس منظر کښې د کابل او اسلام آباد په منځ کښې روابط لکه د پاکستاني وزیراعظم د زیارت په ورځ افغانستان ته سفر، ښه پرمختگ گڼلی کیږي. افغانستان کښې د مفاهمت او په دې کښې د پاکستان د کردار د اهمیت خبره اسلام آباد کښې افغان سفیر عمر داؤدزۍ هم کړې ده. مطبوعاتو سره د شورو په ورځ خپله وینا کې هغه وویل د پاکستاني وزیراعظم راجه پرویز اشرف او د افغان صدر حامد کرزۍ په لیده کاته کښې تر ټولو مهمه نقطه به افغانستان کښې د مفاهمت عمل او په دې کښې د پاکستان اهم کردار وي. او هم دغه رنگ د آئي ایس آئي د مشر د امریکا راتلونکی سفر هم د څیړونکو په نظر کښې یو ښه پرمختگ دی. د دې سفر په حقله د پاکستان د پوځ پخوانی جرنیل او د امنیتي چارو تجزیه کار طلعت مسعود وائي امریکا او پاکستان د ترهگرۍ خلاف جنگ کښې مشترک اهداف لري نو باید په شریکه کار ووکړي. په تير يو کال کې دا لمړى ځل دى چې دائي ايس ائي مشر به واشنگټن ته سفر کوي.